**A Magyar Személyközpontú Pszichoterápiás és Tanácsadási Egyesület éves konferenciája**

**2022. szeptember 9-10. Szeged, Agóra**

*Több gondolkodó szerint a XXI. századnak az Empátia évszázadának kell lennie, azaz ki kell törnünk egónk fogságából, és a világot mások szemével is látnunk kell.  "Létezel, tehát vagyok" lehetne a mottója századunknak Roman Krznaric filozófus szerint. Jelen konferencia az empátia különböző aspektusait, kialakulását, fejlesztését és mellékhatásait mutatja be. Egyszerre idézve meg Carl Rogers szegedi látogatását és az empátia interkulturális környezetben való működését.*

**PROGRAM, ABSZTRAKTOK**

**2022. 09. 09. PÉNTEK**

12.00 – 13.00 Regisztráció – jelentkezés a kiscsoportokra

13.00 – 14.30 Encounter nagycsoport – facilitátorok: Rózsa Ildikó, Szummer Csaba

14.45 – 16.45 Encounter kiscsoportok – facilitátorok:

Tóth Erika Hajnalka - Kostyalik János, Pintér Gábor - Pataky Krisztina, Török Iván - Klein Sándor, Zumics Valéria - Imre Gábor

A személyközpontú csoportokban saját élményként megtapasztalhatjuk a találkozások pillanatát „itt-és-most” helyzetben. Az első nagycsoport létrehozza a közösségi élményt, a kiscsoportokban mélyebb, közelebbi találkozásokat élhetünk meg, a záró nagycsoportban pedig feloldódhatunk újra a közösségi érzésben, immár szorosabb kapcsolatok birtokában. A facilitátorok non-direktíven hagyják kibontakozni a csoportfolyamatokat. Javasoljuk minden kedves résztvevőnknek, hogy vegyenek részt a pénteki találkozásokon, hogy szombaton már ismerősként, a közösség tagjaként érkezzenek az elméleti előadásokra és műhelyekre!

**2022. 09. 10. SZOMBAT**

09.00 – Regisztráció, jelentkezés a műhelyekre

**PLENÁRIS ELŐADÁSOK 1.**  – üléselnök: Papp-Zipernovszky Orsolya

09.40 – 9.50 **Klein Sándor: Megnyitó**

09.50 – 10.00 **Tóth Erika Hajnalka: Megnyitó: Az empátia mint komplex, erőfeszítést igénylő, erős és bátor, ugyanakkor szelíd létezési mód**

Carl Rogers 1974-es empátiáról szóló videójának részleteivel kezdjük meg 3 év után a Magyar Személyközpontú Pszichoterápiás és Tanácsadási Egyesület Konferenciáját. Akár ma is írhatta volna, s mint egy iránytű, úgy működhet mindennapi életünkben, hivatásunk gyakorlása során.

Mit jelent az empátia – az empátia meghatározása

“Amikor egy másik emberrel empatikus módon vagy együtt, annak számos eleme van:

- Azt jelenti, hogy belépsz a másik egyedi, általa megtapasztalt világába, és otthon vagy benne.

- Magában foglalja a másik által érzései és azok jelentései iránti érzékenységet, pillanatról pillanatra, legyen az félelem, düh, zavarodottság, gyengédség, vagy bármi más, amit ő éppen megtapasztal.

- Az empátia azt is jelenti, hogy időlegesen a másik életét éled, vigyázón, értékítéletek nélkül mozogva benne. Érzékeled a jelentéseket, aminek lehet, hogy nincs teljesen tudatában, ugyanakkor nem nevezel meg olyan érzést, amire abszolút nem lát rá, mert az túl fenyegető lehetne számára.

- Magában foglalja azt, hogy elmondod, friss és megnyugtató külső szemmel hogyan érzékeled a világát, még akkor is, ha az neki esetleg ijesztő. Mindezt úgy teszed, hogy gyakran visszacsekkolod érzékelésed pontosságát és mondandódat a válaszaihoz igazítod.

- Bizalmas kísérőjévé válsz saját belső világában. Rámutatva a lehetséges jelentésekre az érzései mögött, segítesz fókuszálni, teljesebben megtapasztalni az érzéseket és jelentéseket, és változni.

- Ez azt is jelenti, hogy erre az időre félreteszed saját értékeidet és látásmódodat azért, hogy értékítélet nélkül léphess be az ő világába. Valahol ez azt is jelenti, hogy félreteszed saját magadat, ez pedig csak annak megvalósítható, aki eléggé bízik magában ahhoz, hogy belépjen egy furcsa másik világ kapuján és onnan vissza is tud térni, amikor szeretne.“

10.00 – 10.45 **Pintér Gábor: Az inkongruencia alaptípusai és azok következményei a pszichoterápia mindennapi gyakorlatában**

Rogers személyiségfejlődési elmélete szerint a lelkileg egészséges személy szelfje és organizmikus észlelései összhangban vannak egymással. Inkongruencia esetén viszont torzult szimbolizáció keletkezik, mert a szelfbe beépült torzult min­ta ellentétbe kerül a mindenkori tapasztalattal. A személy jelentős ingereket ignorál, vagy inadekvát módon veszi fel azokat. A személyiségfejlődés folyamata így akadályokba ütközik, patológiás esetben megreked. Rogers szerint ekkor van szükség terápiás segítségnyújtásra.

A klinikai tapasztalat szerint az egyes kliensek inkongruenciái jelentősen különböznek egymástól, de véges típusokba sorolhatók, attól függően, hogy mi okozza azt, hogy milyen tartalmak kerülnek egymással ellentétbe. Jellemző lehet a megélés, a kizárások, a szelf legbelső működésmódjai jól megragadható különbözősége, jellegzetes „tematikák” megjelenése az önképben és a kapcsolati készségekben. Legalább három altípust igyekszünk érthető megvilágításban elkülöníteni. Ezen utóbbiak és variációik jól ismertek a pszichoterápia gyakorlati szakemberei számára, mert a különféle alap lelki zavarok jellegzetességeit ismerik fel bennük, ami mindennapi munkatapasztalatuk részei. Itt kapcsolódik be az a szükségesség, hogy a zavar természete alapján a pszichoterapeuta egy adott pillanatban annak függvényében, hogy mely klienssel beszélget, szelektív módon eltérő dolgokat tükröz. Ennek következtében más és más irányt vesz a kliens haladása, ami szükségszerű is. Így érkezünk el automatikusan a személyközpontú pszichoterápia „zavarspecifikus” jellegéhez, amely újdonsága ellenére megőrzi a személyközpontúság összes jellegzetességét.

10.45 – 11.30 **Kovács Dóra: Az empátia tudománya és művészete**

Előadásomban az empátia olyan aspektusairól szeretnék beszélni, melyekről konferenciáinkon eddig kevesebb szó esett. Az egyik ilyen téma az empátia kialakulása. Milyen családi tényezők, milyen életesemények hatására fejlődik erőteljesebben az empátia? Mekkora hatása van a szülőknek, a nevelési stílusnak, a testvéreknek, a testvérsorrendnek? Szó esne arról is, hogy melyek azok a tényezők, amik az empátia kialakulását illetve megjelenését gátolják, gondolva itt akár különféle pszichiátriai állapotokra, akár olyan speciális élethelyzetekre, mint a tekintélyszemélynek való feltétlen megfelelés. Végezetül az empátia fejlesztési lehetőségeiről beszélnék, különös tekintettel a művészi élmények empátia fejlesztő hatására.

**11.30 – 11.45 SZÜNET**

**PLENÁRIS ELŐADÁSOK 2.**  – üléselnök: Pataky Krisztina

11.45 – 12.30 **Fülöp Emőke: Empátia hatásai és mellékhatásai a gyógyító kapcsolatban**

Az empátia lényegének meghatározása sokszor nehézségekbe ütközik. Gyakran a másik érzéseinek pontos olvasását, sőt megélését értik alatta, mások az egymáshoz való kapcsolódás fontos feltételének tartják, de gyakran a másokkal való törődés kerül a fogalom középpontjába. A többféle megközelítés úgy hozható közös nevezőre, ha az empátiát nem egy állapotnak, sokkal inkább egy folyamatnak tekintjük, melyben fontos szerepet játszik az érzelemszabályozás. Szintén eltérő álláspontokat ismerhetünk azzal kapcsolatban is, hogy a különböző gyógyító helyzetekben milyen jellegű és mértékű empátia szükséges, mikor támogatja a megértés, segítés folyamatát, mikortól akadályozza azt. Korábban, az empátia hatását a vizsgáló kutatásokban, a fókusz jellemzően a kliensek élményeinek, állapotainak változásán volt, kevesebb szó esett a szakemberek megélésének, saját tapasztalatainak jellegéről. A terapeuta fokozott érzelmi megterhelésének következményei a gyógyító kapcsolatban nagymértékben múlnak azon, hogy a terápiás folyamatban megjelenő empátiában mely tényezők kerülnek túlsúlyba. Az „optimálisan adagolt” empátia megértéséhez tehát fontos ismernünk a többdimenziós empátia fogalmat. A terápiás jelenlét hasonlósága az anya-gyermek kapcsolathoz, - a preverbális kor interszubjektív mintázatához - felhívja a figyelmet a testi, nonverbális vonatkozások fontosságára. Amennyiben ezek reflektálatlanul maradnak, a terapeuta belső megélésében olyan distressz érzést okoznak, melyben a figyelmi fókusz önmagára irányul, ellehetetlenítve a másik felé irányuló affektív választ. Az előadás az empátia többdimenziós fogalmának bemutatása után, ezen folyamatok idegrendszeri hátterét érintve, a parallel illetve reaktív empátiás folyamatok közti különbségeket és gyógyító kapcsolatban megjelenő hatásaikat járja körbe. Végül az érzelemszabályozási folyamatokat hangsúlyozva, a terapeuta bevonódásának lehetséges szabályozását tekinti át.

12.30 – 13.15 **Szenes Márta: Ahogyan az én emlékeimben él…. Avagy Rogers konferenciák Szegeden a 80-as években**

A 1984-ben és 1986-ban lehetőségem volt Klein Sándor munkatársaként szervezői feladatokat

ellátni, és részvevőként bekapcsolódni a *Kultúrák Közötti Kommunikáció* című konferenciákba, ahol mindkét alkalommal Carl Rogers kiemelt vendég volt. A visszaemlékezésben arról szeretnék beszélni, hogy milyen élményeket és tapasztalásokat jelentettek számomra ezek az események. Mindkét találkozó egy hétig tartott, kis és nagycsoportokkal, esténként kulturális programokkal. Ami legelső sorban kiemelendő, hogy a konferenciákon nagyon intenzív emberi találkozásokat lehetett megélni, miközben mindez nagyon finoman be volt ágyazva a pszichológiai praxis szövetébe. Tehát egyszerre voltak az élmények nagyon személyesek és szakmailag színvonalasok, nagyon sok külföldi trénerrel, előadóval, facilitátorral; Carl Rogers személyes jelenléte pedig fantasztikus mértékben átitatta a teljes hét atmoszféráját. Fontos tudni, hogy előtte nem volt jellemző, Szegeden pedig különösen nem, hogy ennyi nyugati előadó eljöjjön hozzánk. Míg egy átlagos konferencián csak frontális előadások voltak, itt sok lehetőség nyílt a személyes találkozásra. Többek között ez adta abban az időben ennek a rendezvénynek a varázsát. Hátborzongató, és szívet melengető volt megélni, hogy épp itt Szegeden találkozott mondjuk egy francia és egy orosz és egy magyar pszichológus, s kötöttek életre szóló szakmai és emberi barátságot, megszabadulva minden előítélet terhétől, amit a politika állított közéjük. Emlékszem, hogy a személyközpontú szemlélet jegyében olyan emberi kapcsolódások születtek, amelyek megélése számomra egyszerre volt egyéni spirituális, valamint közösségi élmény. Megtapasztalhattam, hogy hogyan tud két, három, vagy sok ember úgy találkozni, hogy a politika ebbe ne legyen ott manipulatív módon. Megéltem, hogy a kulturális és nyelvi különbségek ellenére képesek voltunk mélyen megérteni egymást. Nagyon nagy létszámú volt a konferencia, sok olyan résztvevővel, akik először találkoztak a Rogers-i terápiával, szemlélettel. Többek között számos magyar pszichológus, pszichiáter, pedagógus, először láthatott rá közelről erre a létezési módra, nem csupán módszerre. Jól emlékszem, hogy több százan voltunk, alig fértünk el az akkori Ifjúsági Ház nagytermében, ennek ellenére nagyon sok lehetőség volt nagycsoportban, kiscsoportban megtapasztalni a nondirektív vezetést, illetve az elfogadó, empatikus csoporttagságot. Az élményszintű tanulás, mely a konferencia minden percét jellemezte, a résztvevőkbe imprinting szerűen bevésődött örök nyomot hagyva.

Összességében rendkívüli lehetőség volt megtapasztalni, miként hat az emberekre, ha rájuk bízzák a döntést, mit szeretnének csinálni, mit szeretnének megosztani, mit szeretnének kérdezni a másiktól. Különösen jelentősen hatott azokra az emberekre, akik addig a politikai rendszer ideológiája miatt nem élhették meg a szabadság ízét.

Nagyon hálás vagyok, hogy részese lehettem ezeknek a konferenciáknak, melyeken szerzett

élmények, tudás és tapasztalat a mai napig elkísér.

**13.15 – 14.15 EBÉDSZÜNET**

14.15 – 15.45 **MŰHELYEK**

1. **Béres Judit, Matuszka István: Találkozások – személyközpontú irodalomterápiás csoport**

A workshop keretében a résztvevőknek alkalma nyílik a személyközpontú szemlélettel dolgozó irodalomterápiás csoport munkamódjának és hatásának megtapasztalására.

Az irodalomterápia arra hív, hogy önismereti téttel olvassunk és írjunk, keressük meg a szövegekben önmagunkat, személyes érintettségünket, vetítsük bele életünket, sőt, mi magunk is alkossunk írásokat. A csoportfoglalkozásokon mindannyiunkat érintő létkérdésekről gondolkodunk válogatott irodalmi művek, asszociációs kártyák és az írás különféle modalitásait alkalmazó írásgyakorlatok segítségével. Az irodalmi szövegeket magunkon átszűrve önismereti és közösségi élményhez jutunk. A foglalkozások során szabadon, kötöttségektől mentesen, a csoport elfogadó, ítéletmentes légkörében élhetjük át élményeinket, saját stílusunkban és identitástémáinkkal kapcsolódhatunk a szövegekhez, önmagunkhoz és egymáshoz.

Az irodalomterápiában felkínált olvasás- és írásgyakorlatok megtanítanak magunkra és másokra figyelni, miközben nyelvet, gyógyító metaforákat is adnak, hogy kifejezzük a máshogyan kifejezhetetlent és dolgozni tudjunk érzelmi tartalmakkal. Ebben a közegben a jó szöveg (akkor is, ha írók-költők írták, és akkor is, ha magunk írtuk) attól jó, hogy segít reflektálni a világra (a külső és a belső világunkra egyaránt), segít a megfelelő kérdések megfogalmazásában, de nem feltétlenül szolgál kész válaszokkal. Utóbbiakat, a saját egyéni válaszainkat, megoldásainkat magunknak kell kidolgoznunk.

Az irodalomterápia számos jó hatása mellett egy nagy empátiagyakorlat. Lehetőséget kínál, hogy az együtt olvasott irodalmi művekben, az általuk inspirált személyes tartalmú beszélgetésekben, az egymástól hallott egyéni történetekben és az általunk készített írásokban feltáruló sokféle élményvilágot megismerjük és ahhoz kapcsolódjunk. Segít a mentalizációban, vagyis hogy mélyebben meg tudjuk érteni a mások viselkedése mögött rejlő motivációkat, összefüggéseket, és párhuzamosan fejleszti az öngondoskodás és az önmagunkkal való együttérzés képességét is.

1. **Lucza Lilla, Csabai Márta: Az interkulturalitás és az empátia jelentősége a segítő hivatásokban: Nemzetközi kutatási és interaktív fejlesztési gyakorlatok**

A felgyorsuló globalizációs folyamatok, technológiai fejlődés és migráció következtében erősödő kulturális diverzitás okán a segítők is új kihívásokkal szembesülhetnek a gyógyítás során, melyekre reagálva növekvő tendenciát mutat a más kultúrákkal kapcsolatos magasabb szintű megértésre, érzékenységre és kompetenciára való igény. A kutatás és fejlesztés szükségszerű a területen, melyben az empátiának is fontos szerepe lehet. E képességek a hazai etnikai vagy más kisebbségek ellátásában is előtérbe kerülhetnek, ahogyan külföldi hallgatók oktatása és nemzetközi kutatócsoportok együttműködései során is. Célunk a segítő hivatásra készülő hallgatók és szakemberek körében az interkulturális érzékenység és empátia (valamint összefüggéseik) területén nyert főbb kutatási eredményeink, mérőeszközeink, valamint felsőoktatásfejlesztő (e-learning) programunk gyakorlatias bemutatása, interaktív kipróbálása. Kutatásunk és fejlesztéseink egy nemzetközi ERASMUS+ európai felsőoktatásfejlesztő projekt részéként valósultak meg, mely állomásait több vizsgálat kísérte. Ezek főbb eredményeinek rövid bemutatása mellett, mérőeszközeink és fejlesztő gyakorlataink sajátélményű kipróbálására is sor kerül az egészség, kultúra, segítő-páciens kapcsolat és empátia területein, esetbemutatások, karakterekkel való játékok, szituációs párbeszédek, valamint közös elemzések lehetőségeivel. Eddigi eredményeink és tapasztalataink abba az irányba mutatnak, hogy mind a segítő hivatásra készülő hallgatók, mind a szakemberek szükségesnek érzik az interkulturális és empátiás készségeik mérését és fejlesztését, szívesen nyitnak új kurzusok és fejlesztő programok irányába, melyekkel kapcsolatban elégedettségük is kifejezett. Célzott gyakorlatokkal jól segíthetők maguk a segítő hivatásúak is, hogy könnyebben küzdhessenek meg az említett, igen aktuális kihívásokkal.

1. **Fekete Olívia: Szeretni bolondulásig-esetismertető műhelybeszélgetés**

A szerelemben feloldódás, a felfokozott szerelmi érzések megtapasztalása felemelő, intenzív élmény, mély, szimbiotikus kapcsolódás élményét adja. Az intenzív kapcsolati élmény megélésének igénye természetes, ugyanakkor veszélyeket is rejthet magában, patológiás formákat is ölthet. “Kontrollvesztett szerelemben elveszni”, ez volt az alapproblémája a műhelybeszélgetés során bemutatásra kerülő fiatal kliensnek: a szerelem állapotában önazonos, annak hiánya üresség élményével tölti el, önazonosságát alapjaiban kérdőjelezi meg, a szerelmi élmény mindent elsöprő hatása erős hangulati hullámzásban tartja. A hullámzásban megélt magasságok, mélységek és kontrollvesztettség, valamint a szerelemfüggőség élménye, mindezzel kapcsolatban megélt ambivalenciája voltak a központi témák, melyekkel a kliens felkeresett. Az esetbemutatást a klinikai diagnosztika, differenciáldiagnosztika, valamint a pszichoterápiás diagnózis és a terápiás indikáció összegzésével indítom. Ezt az aktuális probléma személyközpontú konceptualizációja követi, e mentén vezetem végig a terápiás tervet, különös tekintettel az inkongruencia, a feltételhez kötött elfogadás és az önkép területeire. Röviden ismertetem a személyközpontú módszer indikációját, a páciens változókat, majd a terápiás célok és folyamat ívének bemutatása kerül sorra. A terápiás folyamat kibontása a specifikus hatótényezők alapján történik, ezeken keresztül mutatom be a kliens fejlődésének fordulópontjait. A folyamat tanulságait kapcsolati és módszertani szempontból egyaránt elemzem, a közös munka során elért eredményeket, a folyamat során felvetődött dilemmákat, saját, szakmai fejlődésem részeként is értelmezem és keretezem.

1. **Klein Sándor: A kliensközpontú pszichoterápia és a személyközpontú megközelítés hajnala Magyarországon - kultúrák közötti kommunikációs találkozók (csaknem) négy évtizeddel ezelőtt Carl Rogers-szel és munkatársaival Szegeden**

1982 és 88 között Szegeden a Juhász Gyula Tanárképző Főiskola Pszichológia Tanszékének vezetőjeként próbáltam „tanulóközpontúbbá” tenni a tanárképzést – azt remélve, hogy ezzel talán az egész magyar pedagógiát sikerül elmozdítani egy humanisztikusabb irányba. Szenes Márta, Bácskai Erzsi, Bauer Edit és Farkas Katalin voltak a segítőim: ha valami kis hatást sikerült elérnünk, az jelentős mértékben nekik köszönhető.

 Ebbe az erőfeszítésbe illettek bele az 1984-ben és 1986-ban megrendezett egyhetes Kultúrák Közötti Kommunikációs találkozók, Carl Rogers és munkatársai facilitátori közreműködésével. Az 1984-es találkozó különösen „drámai” volt a kb. 300 résztvevő többsége számára: szokatlan volt a „kelet” és a „nyugat” találkozása, a különböző hátterű emberek őszinte közeledése, a találkozó látszólagos strukturálatlansága. Mély találkozásokra, sorsfordító élményekre került sor, melyek hatása máig érződik.

 1986-ban két egyhetes találkozót tartottunk: az elsőt a kliensközpontú pszichoterápia szakembereinek, a másodikat a személyközpontú megközelítés iránt érdeklődőknek. Talán a csernobili tragédia árnyéka miatt is: ezek a találkozók valahogy „reálisabbak”, „földközelibbek” voltak. Meg kellett küzdenünk az elmélet és a gyakorlat, az egyén és a csoport, az elképzelés és a megvalósítás között feszülő ellentmondásokkal. Ezúttal is sok-sok tapasztalatnak volt életreszóló tanulsága, ha nem is kísérte ezt mindig felhőtlen boldogság.

 A műhelyben pillanatokat igyekszem felidézni a „szegedi napokról” video-részletek és talán résztvevők segítségével – olyanokat, amelyeknek máig érvényes tanulságuk van.

16.00 – 16.30 **PLENÁRIS ZÁRÁS– vezeti: Kovács Dóra**

**A Konferencia előadói, csoportvezetői és szervezői**

**Ajtai Gyöngyi**: klinikai szakpszichológus, kiképző személyközpontú pszichoterapeuta, kognitív viselkedésterapeuta , MASZEPTE elnökségi tag, óraadó oktató: SE ÁOK Klinikai Pszichológia Tanszék, Budapest

**Dr. Bajza Yvonne**: pszichiáter, kiképző személyközpontú pszichoterapeuta: Honvéd Kórház, Pszichiátriai Szakrendelő, Budapest

**Dr**. **habil.** **Béres Judit,** **PhD**: irodalomterapeuta, személyközpontú tanácsadó, a Magyar Irodalomterápiás Társaság elnöke, habilitált egyetemi docens: PTE BTK

**Prof. Dr. Csabai Márta,** klinikai szakpszichológus, alkalmazott egészségpszichológiai szakpszichológus, egyetemi tanár: SZTE BTK Pszichológiai Intézet, Szeged

**Dr. Fekete Olivia,** **PhD**: klinikai szakpszichológus, személyközpontú tanácsadó, AT terapeuta, hipnoterapeuta jelölt, EMDR terapeuta jelölt; óraadó oktató: SE ÁOK Klinikai Pszichológia Tanszék, Budapest, ELTE PPK Pszichológiai Intézet, Budapest

**Dr. Fülöp Emőke, PhD,** klinikai szakpszichológus, hipnoterapeuta, óraadó egyetemi adjunktus: ELTE, Pszichológiai Intézet, Budapest

**Prof. Dr. Klein Sándor, PhD**: pszichológus, professzor emeritus, PTE BTK Pszichológiai Intézet, Pécs

**Kostyalik János**: klinikai szakpszichológus, pszichoterapeuta jelölt, személyközpontú tanácsadó, személyközpontú kiképző jelölt: Toldy Ferenc Kórház, Pszichiátriai Rehabilitációs Osztály, Cegléd

**Dr. Kovács Dóra, PhD**: pszichiáter, kiképző személyközpontú pszichoterapeuta; egyetemi adjunktus: Károli Gáspár Református Egyetem Pszichológiai Intézet, Budapest

**Lucza Lilla**, pszichológus, PhD hallgató: SZTE BTK Neveléstudományi Doktori Iskola**,** Szeged

**Dr. Matuszka István,** irodalomterapeuta, személyközpontú tanácsadó

**Dr. habil. Papp-Zipernovszky Orsolya**, PhD: alkalmazott egészségpszichológiai szakpszichológus, személyközpontú tanácsadó, pszichodráma vezető, egyetemi docens: SZTE BTK Pszichológiai Intézet, Szeged

**Pataky Krisztina**: pszichológus, személyközpontú tanácsadó, személyközpontú kiképző jelölt, MASZEPTE elnökségi tag, logoterápiás kiképző: Logoterápia Alapítvány, Budapest

**Dr. Pintér Gábor, PhD**: klinikai szakpszichológus, kiképző személyközpontú pszichoterapeuta, a MASZEPTE tiszteletbeli elnöke, címzetes egyetemi tanár: ELTE, SE, Budapest

**Rózsa Ildikó**: klinikai szakpszichológus, kiképző személyközpontú pszichoterapeuta, pszichoanalitikus, a MASZEPTE főtitkára; óraadó oktató: SE ÁOK Klinikai Pszichológia Tanszék, Budapest

**Dr. Szabó Csanád, PhD**: alkalmazott egészségpszichológiai szakpszichológus, személyközpontú tanácsadó, egyetemi adjunktus: SZTE BTK Pszichológiai Intézet, Szeged

**Dr. Szenes Márta, PhD:** tanácsadó szakpszichológus, SZTE Egyetemi Életvezetési Tanácsadó Központ, szakmai vezető; óraadó egyetemi adjunktus és szakmai koordinátor: SZTE BTK Pszichológiai Intézet, Integratív Mentálhigiéné- Szakirányú Továbbképzés, Szeged

**Prof. Dr. Szummer Csaba,** **PhD**: pszichológus, habilitált egyetemi tanár, tanszékvezető: Károli Gáspár Református Egyetem Pszichológiai Intézet, Budapest

**Dr. Tóth Erika Hajnalka:** pszichiáter, neurológus, kiképző személyközpontú pszichoterapeuta, a MASZEPTE elnöke, egyetemi tanársegéd: SZTE Pszichiátriai Klinika, Szeged

**Török Iván:** pszichológus, személyközpontú kiképző, szupervízor, a MASZEPTE tiszteletbeli elnöke, Budapest

**Zumics Valéria**: fejlesztőpedagógus, személyközpontú tanácsadó: Hétszínvirág Óvoda, Dunaharaszti

Programbizottság: Kovács Dóra, Papp-Zipernovszky Orsolya, Tóth Erika Hajnalka
Szervezőbizottság: Ajtay Gyöngyi, Pataky Krisztina, Szabó Csanád
Koordinátor: Rózsa Ildikó